VEDRAN ĆORLUKA (32) oprostio se od igranja za nogometnu reprezentaciju Hrvatske.

Navijače je o tome obavijestio putem Instagrama:

"Dragi navijači hrvatske reprezentacije, nakon 12 godina i 103 nastupa u najdražem dresu došlo je vrijeme da se oprostim od hrvatske reprezentacije. Hvala vam za sve ove godine bezuvjetne podrške i ljubavi, bez vas osjećaj igranja za Hrvatsku ne bi bio ni blizu poseban kao što je za mene bio u ama baš svakoj utakmici kroz svih ovih 12 godina. Naravno, bilo je tu i dobrih i onih malo manje dobrih utakmica, ali znajte, svaka je bila sa srcem. Hvala i svim mojim suigračima s kojima sam proveo sve ove nezaboravne godine, hvala vam što ste mi bili obitelj, nekada mlađi brat, a nekada stariji, hvala vam što ste me naučili što znači zajedništvo i gdje nas ono može dovesti...do finala SP-a.

Bit ću vaš najvatreniji navijač i ne sumnjam da ćemo se opet zajedno veseliti kao ovog ljeta. Hvala svim trenerima: Slavenu, Igoru, Niki, Anti i Zlatku na povjerenju koje ste mi ukazali kroz sve ove godine i što ste pomogli da ostvarim svoje snove igrajući za najdraži i najljepši dres. I za kraj, još jedno veliko hvala svima koje sam susreo na ovom putu. No došlo je vrijeme da zatvorim ova vrata koja se sada otvaraju za nekog novog koji čeka da se i njegovi snovi ostvare. Od danas najglasniji navijač koji će u srcu zauvijek nositi tu peticu, voli vas Čarli."

Od reprezentacije se oprostio na 12. godišnjicu debija

Ćorluka je za seniorsku reprezentaciju debitirao 16. kolovoza 2006. na prijateljskoj utakmici protiv Italije u Livornu. Hrvatska je pobijedila 2:0, a 20-godišnji branič ušao je u drugom dijelu susreta. Od reprezentacije se tako oprostio gotovo na 12. godišnjicu debija.

Tada je Slaven Bilić, novi izbornik A nacionalne momčadi koji je do tada vodio mladu selekciju, sa sobom u izabranu vrstu povukao igrače koji će sljedeće desetljeće biti kičma reprezentacije.

Uz Luku Modrića i Eduarda da Silvu, među njima je bio i Vedran Ćorluka.

Bilić je na njemu gradio kičmu reprezentacije koju je doveo iz mlade selekcije

Uskoro će postati nezamjenjiv u reprezentaciji, gdje je igrao kao desni bočni i stoper. Zahvaljujući igrama za Hrvatsku, Ćorluka je ostvario i niz transfera u ugledne klubove: Manchester City, u koji će se prodati ubrzo nakon debija u reprezentaciji; Tottenham, gdje je igrao s najboljim prijateljem Lukom Modrićem; i konačno, Lokomotiv iz Moskve, u kojem je u zadnjih šest godina postao kapetan i klupska legenda.

Za Hrvatsku je nastupao na tri Europska (2008., 2012., 2016.) i dva Svjetska prvenstva (2014., 2018.), a prije zadnjeg velikog natjecanja s Hrvatskom, na dvije utakmice je bio i kapetan reprezentacije.

Legenda s krvavom glavom prekrivenom vaterpolskom kapicom

Tekst se nastavlja ispod oglasa

Ćorluka je, kako je i naveo u oproštajnom pismu, za Hrvatsku igrao sa srcem i davao sve, o čemu najbolje svjedoče njegove već legendarne fotografije s Eura 2016., kad je igrao prvo krvave glave, a zatim ju je prekrio vaterpolskom kapicom.

Vedran Ćorluka definitivno je obilježio posljednje desetljeće i kusur reprezentacije Hrvatske. Talent, polivalentnost, osjećaj za postavljanje, igru i njeno čitanje, dakle sva bitna obilježja nogometne inteligencije krasila su ovog braniča.

Ali njegovih posljednjih godinu i pol dana obilježile su ozljede pa je prije priprema za nedavni SP, zadnji službeni nastup za reprezentaciju imao u studenom 2016., kada je Hrvatska na Maksimiru pobijedila Island 2:0 u kvalifikacijama za odlazak u Rusiju. Nakon toga je branič zbog ozljeda bedra i Ahilove tetive propustio ostalih šest kvalifikacijskih utakmica u skupini, kao i obje s Grčkom u doigravanju za SP. Dalić ga je zato zvao na američku turneju u ožujku, kad je bio starter na prijateljskim utakmicama protiv Perua i Meksika.

Jednog od najinteligentnijih i najtalentiranijih braniča dotukle su ozljede i jedna velika mana

Ipak, na njegovu spremnost za SP porazno su djelovale brojke koje je prošle sezone ostvario u klubu. Lokomotiv je postao prvak Rusije, ali Ćorluka je tome pridonio sa samo šest nastupa u 30 kola, čemu je dodao još tek dvije utakmice (od mogućih deset) u Europa ligi. Moskovski klub u svim natjecanjima igrao je 42 meča, a Ćorluka je zbog ozljeda i nespremnosti skupio tek osam nastupa. Činilo se da se vratio na kraju sezone, ali je potom na derbiju protiv Zenita ozlijedio mišić lista, što je značilo novu pauzu.

Sve ovo dodatno je istaknulo Ćorlukinu veliku manu - sporost - koja je što je bio stariji i ozljeđeniji, sve više štetila i njemu i reprezentaciji.

Novi izbornik Dalić, koji ga je imenovao kapetanom, shvatio je to prije SP-a, kada se na zadnjoj pripremnoj utakmici protiv Senegala vidjelo da je senator i oporavljenik Ćorluka nezaliječen i nespreman, točka koju će napadati svaki suparnik.

Dalić je shvatio da na SP-u kapetana mora poslati na klupu, a Ćorluka je u velikom stilu progutao ponos

Teška srca na klupu je detronizirao igrača kojeg je promovirao u kapetana, ali važnije od taštine izbornika i zaslužnog igrača bilo je da obrana ne bude klimava na SP-u.

Ćorluka je u velikom stilu progutao ponos i, za razliku od Kalinića, nije se bunio, nego je prihvatio ulogu motivatora i dobrog duha reprezentacije, za što je nagrađen svjetskim srebrom, a do 100. utakmice za Hrvatsku došao je ulaskom u igru protiv Argentine.

Njegov posljednji, 103. nastup za reprezentaciju, bio je u zadnjih pet minuta produžetaka u polufinalu SP-a protiv Engleske.